MM มั่นใจปีนี้พลิกมีกำไร เดินหน้าเปิดสาขาทั้งใน-ตปท.
MM มั่นใจปีนี้พลิกมีกำไร หลังจ่ายหนี้เงินกู้คืนให้สถาบันทางการเงิน-ควบคุมค่าใช้จ่าย เดินหน้าเปิดสาขาทั้งใน-ตปท.
9 มิ.ย. 2560

นายนาดิม ซาเวียร์ ซาลฮานี ประธานเจ้าหน้าที่บริหาร บริษัท มัดแมน จำกัด (มหาชน) หรือ MM เปิดเผยว่า บริษัทมั่นใจว่าผลประกอบการทั้งปีนี้จะกลับมามีกำไรอย่างแน่นอน แม้ว่าในช่วงไตรมาส 1/60 จะยังมีผลขาดทุนราว 15.57 ล้านบาท โดยคาดว่าจะเริ่มเห็นกำไรได้เล็กน้อยตั้งแต่ไตรมาส 2/60 เป็นต้นไป
โดยหลังจากบริษัทชำระหนี้เงินกู้คืนให้กับสถาบันทางการเงิน ทำให้ภาระดอกเบี้ยปรับตัวลดลง และผลประกอบการจะค่อยๆ ปรับตัวดีขึ้นอีก รวมทั้งบริษัทควบคุมค่าใช้จ่ายในธุรกิจแฟชั่น ประกอบกับร้านไอศกรีมแบรนด์ บาสกิ้น รอบบิ้น ถึงจุดคุ้มทุน
ทั้งนี้บริษัทตั้งเป้ารายได้รวมในปีนี้จะเติบโตราว 5-10% โดยการเติบโตส่วนใหญ่จะมาจากยอดขายต่างประเทศเป็นหลัก เนื่องจากขณะนี้มีร้านเกรฮาวด์ คาเฟ่ เปิดอยู่ใน 5 ประเทศ คือ จีน ฮ่องกง อินโดนีเซีย สิงคโปร์ และมาเลเซีย ขณะที่บริษัทเตรียมเปิดเกรฮาวด์ คาเฟ่ สาขาแรกในยุโรป คือในกรุงลอนดอนในเดือน พ.ย. นี้ ด้วยงบลงทุน 80-100 ล้านบาท
สำหรับยอดขายในประเทศในปีนี้คงจะยังไม่ขยายตัวมากนัก เนื่องเศรษฐกิจและกำลังซื้อชะลอตัว ขณะที่การขยายสาขาจะอยู่ในช่วงครึ่งปีหลังเกือบทั้งหมด โดยบริษัทเตรียมงบลงทุนเพื่อเปิดสาขาไว้ 200 ล้านบาทเพื่อใช้ในการเปิดสาขาในร้านอาหารแบรนด์ โอ บอง แปง 5 สาขา จากเดิม 73 สาขา ดังกิ้นโดนัท 10 สาขา จากเดิม 294 สาขา และ บาสกิ้น รอบบิ้น 5 สาขา จากเดิม 34 สาขา
“ผลประกอบการปีนี้เรากลับมามีกำไรอย่างแน่นอน แม้ว่าไตรมาส 1/60 จะยังไม่ค่อยดีเท่าไหร่ แต่อย่างไรก็ตามแนวโน้มจะค่อยๆดีขึ้นหลังบริษัทฯได้ชำระหนี้สถาบันทางการเงิน และแบรนด์บาสกิ้น รอบบิ้น ที่เข้าถึงจุดคุ้มทุน รวมไปถึงการควบคุมค่าใช้จ่ายในธุรกิจแฟชั่น ในขณะเดียวกันยังได้รับแรงหนุนจากยอดขายต่างประเทศที่ขยายตัวได้อย่างต่อเนื่องด้วย”นายนาดิม กล่าว